PROVEDBENA UREDBA KOMISIJE (EU) 2022/2418

оd 9. prosinca 2022.

o izmjeni Uredbe (EZ) br. 333/2007 u pogledu analitičkih metoda za kontrolu razina elemenata u tragovima i procesnih kontaminanata u hrani

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 34. stavak 6.,

budući da:

(1) Uredbom Komisije (EZ) br. 333/2007 (2) utvrđene su metode uzorkovanja i analitičke metode za službenu kontrolu razina elemenata u tragovima i procesnih kontaminanata u hrani.

(2) Referentni laboratoriji Europske unije u području kontaminanata u hrani i hrani za životinje izradili su na temelju najboljih dostupnih znanstvenih informacija smjernice za procjenu granice dokazivanja (LOD) i granice određivanja (LOQ) za mjerenja u području kontaminanata u hrani i hrani za životinje (3). Budući da te smjernice sadržavaju najbolje i najnovije tehnološke spoznaje, zaključci iz njih trebali bi se odražavati u zahtjevima za granice određivanja za analitičke metode za arsen utvrđene u Uredbi (EZ) br. 333/2007.

(3) Uredbu (EZ) br. 333/2007 trebalo bi stoga na odgovarajući način izmijeniti.

(4) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Uredbi (EZ) br. 333/2007 mijenja se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 9. prosinca 2022. Za Komisiju Predsjednica Ursula VON DER LEYEN

(1) SL L 95, 7.4.2017., str. 1.

(2) Uredba Komisije (EZ) br. 333/2007 od 28. ožujka 2007. o metodama uzorkovanja i analitičkim metodama za kontrolu razina elemenata u tragovima i procesnih kontaminanata u hrani (SL L 88, 29.3.2007., str. 29.).

(3) Wenzl, T., Haedrich, J., Schaechtele, A., Robouch, P., Stroka, J., Guidance Document on the Estimation of LOD and LOQ for Measurements in the Field of Contaminants in Feed and Food (Smjernice za procjenu granice dokazivanja (LOD) i granice određivanja (LOQ) za mjerenja u području kontaminanata u hrani i hrani za životinje); EUR 28099, Ured za publikacije Europske unije, Luxembourg, 2016., ISBN 978-92-79-61768-3: doi:10.2787/8931.